RESOLUCIÓN do 21 de abril de 2008, da Secretaría Xeral de Emigración, pola que se convoca o Programa de escolas abertas presenciais 2008 destinadas aos cidadáns galegos residentes no exterior.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 30/04/2008

O Estatuto de autonomía de Galicia no seu título preliminar recoñécelles ás comunidades asentadas fóra de Galicia o dereito a colaborar e compartir a vida social e cultural do pobo galego. A Lei 4/1983, do 15 de xuño, de recoñecemento da galeguidade, determina que as comunidades galegas son entidades asociativas sen ánimo de lucro que teñen personalidade xurídica e o seu obxecto é o mantemento de lazos culturais ou sociais con Galicia, a súa xente, a súa historia, a súa lingua e cultura.
A Secretaría Xeral de Emigración configúrase como o órgano superior da Administración da comunidade autónoma a que lle corresponden as competencias en materia de desenvolvemento da Lei 4/1983, do 15 de xuño, de recoñecemento da galeguidade, e as relacións coas comunidades galegas no exterior.
Para avanzar no fomento da cultura galega nas súas diferentes manifestacións artísticas e co fin de promover a participación dos galegos e galegas e das comunidades en que se integran na nosa vida cultural e social, faise necesario o deseño e a implantación dunha renovada programación formativa de carácter presencial que se desenvolverá durante o vindeiro mes de xullo nos distintos países que contan cun importante número de galegos/as alí residentes.
A formación en orixe é un instrumento esencial para garantir a participación da cidadanía galega no exterior na vida social e cultural de Galicia dun xeito normalizado.
A especialización e a adquisición de novos coñecementos e ferramentas nas distintas materias formativas impartidas posibilitarán unha maior implicación e colaboración da xuventude no seo das entidades galegas do exterior, favorecendo deste xeito a súa dinamización.
En virtude do exposto, e no exercicio das competencias atribuídas no Decreto 44/2006, do 2 de marzo, de acordo co establecido na Lei 4/1983, do 15 de xuño, de recoñecemento da galeguidade, e en uso das facultades que a Secretaría Xeral de Emigración ten atribuídas, logo de informe da Asesoría Xurídica e da Intervención Delegada deste órgano,
DISPOÑO:
Primeiro.-Esta resolución ten por obxecto convocar os distintos obradoiros de formación e especialización de carácter presencial previstos dentro do Programa Escolas Abertas 2008 e dirixidos aos cidadáns galegos residentes fóra de Galicia, así como os responsables de determinadas áreas de actuación dentro das entidades galegas no exterior.
Segundo.-Os distintos programas convocados dentro das Escolas Abertas 2008 clasifícanse en obradoiros de formación de nivel intermedio e obradoiros de especialización de nivel avanzado e serán impartidos nos lugares sinalados a seguir:
Escolas abertas de formación (nivel intermedio):
*Santiago de Compostela.
-Asociacionismo, participación e información xuvenil (en colaboración co Consello da Xuventude de Galicia).
-Gaita tradicional galega.
-Canto popular e percusión.
-Baile tradicional galego.
*Bos Aires (Arxentina).
-Formación do voluntariado social (en colaboración co Consello da Xuventude de Galicia).
-Gaita tradicional galega.
-Baile tradicional galego.
*Montevideo (Uruguai).
-Formación do voluntariado social (en colaboración co Consello da Xuventude de Galicia).
-Gaita tradicional galega.
-Baile tradicional galego.
*Caracas (Venezuela).
-Gaita tradicional galega.
Escolas abertas de especialización (nivel avanzado):
*Santiago de Compostela.
-Gaita tradicional galega.
-Baile tradicional galego.
O contido de cada un dos obradoiros programados será o que se recolle no anexo III desta convocatoria.
Terceiro.-Os obradoiros convocados dentro das escolas abertas presenciais terán as seguintes características comúns:
a) Formación intensiva e duración mínima de 40 horas lectivas teórico-prácticas. Carácter participativo.
Os obradoiros desenvolveranse na primeira quincena de xullo deste ano.
A formación será impartida por profesionais e expertos con experiencia nas distintas modalidades que se impartirán.
O número de participantes non será superior a 20 alumnos en cada unha das modalidades.
En todo caso, o número final de prazas de cada obradoiro e o desenvolvemento de cada unha das modalidades establecerase por resolución do secretario xeral de Emigración, en función das solicitudes presentadas.
b) Os programas convocados estarán sometidos ao seguinte seguimento e control:
-A solicitude de participación supón o compromiso de aceptar que a Secretaría Xeral de Emigración efectúe as comprobacións que crea necesarias para asegurar o cumprimento do contido e das condicións do programa, no caso de concesión.
-Os beneficiarios quedan obrigados a comunicarlle á Secretaría Xeral de Emigración calquera posible alteración das circunstancias orixinais, pode esta secretaría modificar a resolución de concesión.
-O falseamento de datos ou da documentación presentada polas persoas ou entidades beneficiarias dalgúns destes programas comportará a súa exclusión en próxima edicións destes programas.
-A Secretaría Xeral de Emigración levará a cabo a función de control, avaliación e seguimento dos programas recollidos nesta resolución. Para realizar estas funcións poderán utilizarse cantos medios estean á disposición da Secretaría Xeral de Emigración para comprobar os requisitos exixidos nesta resolución e demais normas vixentes que resulten de aplicación, para o cal as entidades galegas e as persoas a que van dirixidos os programas regulados nesta resolución prestarán toda a colaboración que lles sexa requirida.
-O solicitante presta o seu consentimento para incluír e facer públicos, no Rexistro Público de Axudas, Subvencións e Convenios e no Rexistro Público de Sancións, creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, os datos relevantes referidos ás axudas e subvencións recibidas, así como ás sancións impostas.
Os datos referidos integrarán un ficheiro cuxo responsable será a Consellería de Economía e Facenda, ante quen se poderán exercer os dereitos de acceso, rectificación, cancelación e oposición.
Salvo os casos sinalados no artigo 9.4º do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a non autorización da obtención de datos, ou a súa publicidade, poderá dar lugar á exclusión do proceso de participación para obter a axuda ou subvención ou, se procede, ao reintegro do importe concedido.
De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, a Secretaría Xeral de Emigración publicará na súa páxina web: galiciaaberta.com a relación dos beneficiarios e o importe das axudas concedidas, polo que, a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web.
Cuarto.-O financiamento das actividades programadas farase de acordo cos seguintes criterios:
A Secretaría Xeral de Emigración farase cargo directamente dos gastos necesarios para o desenvolvemento dos obradoiros programados dentro das Escolas Abertas 2008, agás aqueles que deriven dos que se realicen en colaboración co Consello da Xuventude de Galicia que serán asumidos por esta entidade en virtude do convenio de colaboración asinado entre as dúas partes.
Os gastos financiaranse con cargo á partida orzamentaria 04.50.312C.226.07.-Actuacións derivadas da Lei de galeguidade, dos orzamentos xerais da Comunidade Autónoma de Galicia para o 2008, en que existe crédito adecuado e suficiente, cun importe máximo de 210.000 , que poderá incrementarse segundo as dispoñibilidades orzamentarias.
No caso dos obradoiros presenciais programados en Santiago de Compostela, ademais dos gastos derivados da organización e do desenvolvemento dos obradoiros, a Secretaría Xeral de Emigración farase cargo:
-Do custo da estadía de todos os participantes e da viaxe dos procedentes de fóra de España e Portugal desde os lugares de partida fixados pola secretaría xeral ata os aeroportos de Galicia e ao lugar de impartición dos obradoiros. Os participantes que residan en España e Portugal recibirán unha axuda de custo para a viaxe en función da distancia entre o seu lugar de residencia e Santiago de Compostela, en transporte público colectivo ou en vehículo particular. Neste último caso, a axuda será de 0,19 /km percorrido.
-Salvo manifestación en contra das persoas beneficiarias, a Secretaría Xeral de Emigración xestionará a estadía e, de ser o caso, o desprazamento dos beneficiarios dos programas.
No caso dos obradoiros presenciais programados en Bos Aires, Montevideo e Caracas, ademais dos gastos derivados da organización e desenvolvemento dos obradoiros, a Secretaría Xeral de Emigración farase cargo do custo da viaxe e da estadía dos alumnos que residan habitualmente fóra destas cidades e deban desprazarse desde ou seu lugar de residencia ata os lugares onde se impartan as clases.
Quinto.-As bases das respectivas convocatorias para cada un dos programas incorpóranse como anexo I e como anexo II nesta resolución.
Sexto.-Contra esta resolución cabe interpoñer potestativamente recurso de reposición ante o mesmo órgano que a ditou, no prazo dun mes contado a partir do día seguinte ao da súa publicación no Diario Oficial de Galicia.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da publicación, de acordo co establecido na Lei 29/1998, do 13 de xullo, da xurisdición contencioso-administrativa.
ANEXO I
Bases para a convocatoria dos obradoiros programados dentro da escolas abertas de formación (nivel intermedio)
Primeira.-Solicitantes.
Poderán solicitar este programa as entidades galegas que teñan recoñecida a galeguidade ou a condición de centro colaborador, así como aquelas institucións e asociacións sen fins de lucro legalmente constituídas radicadas fóra de Galicia, inscritas no Directorio de Centros Galegos no Mundo da Secretaría Xeral de Emigración, que contribúan a favorecer a difusión e preservación do patrimonio cultural galego no exterior.
Nas escolas abertas de formación, os alumnos finalmente seleccionados residentes en Arxentina, Uruguai e Venezuela deberán participar nos obradoiros que, na mesma modalidade, se organicen nas cidades de Bos Aires, Montevideo e Caracas, respectivamente.
As persoas propostas deben ser maiores de 18 anos e socias ou colaboradoras das devanditas entidades.
Non poderán ser beneficiarias as entidades nas cales concorra algunha das prohibicións establecidas nos puntos 2º e 3º do artigo 13 da Lei 38/2003, do 17 de novembro, xeral de subvencións.
As entidades solicitantes de prazas para estes obradoiros incluirán na súa solicitude unha proposta coas persoas que designen para participar nas Escolas Abertas 2008.
A relación de participantes remitida pola entidade deberá vir por orde de prelación, tendo en conta que os candidatos propostos deberán de colaborar ou ben posuír algunha responsabilidade dentro da súa comunidade na modalidade que se solicita.
Por outra banda, no caso das escolas abertas de formación nas modalidades de gaita e baile tradicional galego que se realizarán fóra de Galicia, poderanse reservar un número determinado de prazas para a participación nestes programas daqueles cidadáns galegos maiores de 18 anos residentes no exterior que acrediten un nivel suficiente de coñecemento para participar nelas e presenten unha recoñecida traxectoria na difusión da música tradicional galega na súa comunidade autónoma ou país de residencia.
Segunda.-Lugar, prazo de presentación de solicitudes e documentación que hai que presentar.
1. As entidades galegas presentarán as solicitudes, xunto co resto da documentación, na Secretaría Xeral de Emigración (rúa Os Basquiños, 2, 15704 Santiago de Compostela, A Coruña), ou ben en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (entre os que figura a Delegación da Xunta de Galicia en Bos Aires). Poderá obterse os modelos normalizados de solicitude ou información adicional na páxina web galiciaaberta.com.
2. O prazo de presentación de solicitudes será dun mes contado desde o día seguinte ao da publicación desta convocatoria no Diario Oficial de Galicia. No caso de que o último día do prazo sexa inhábil, o prazo de presentación de solicitudes rematará o día hábil seguinte.
3. A documentación necesaria para solicitar a participación nas Escolas Abertas 2008 será:
a) Solicitude da entidade, segundo o modelo normalizado que aparece no anexo A desta resolución. Para cada modalidade de escola aberta en que se desexe presentar participantes, deberase cubrir unha solicitude-proposta. Se a entidade presentase solicitudes para participar en varias modalidades, deberá indicarse a orde de preferencia na adxudicación das distintas modalidades.
b) Fotocopia do documento nacional de identidade ou do pasaporte e breve currículo de cada aspirante con referencia especial aos coñecementos, títulos, experiencia, etc. na materia obxecto do obradoiro.
c) Dúas fotografías tamaño carné de cada aspirante.
d) Unha declaración do aspirante comprometéndose a investir os coñecementos impartidos no seo da entidade.
e) Declaración de axudas solicitadas ou concedidas por outras administracións ou entes públicos ou privados para a mesma actividade. A obtención desta axuda é compatible con outras para o mesmo fin, sen que en ningún caso a suma das axudas obtidas supere o 100% do custo da actividade.
4. A presentación da solicitude de concesión desta axuda polo interesado comportará a autorización ao órgano xestor para solicitar as certificacións que deba emitir a Axencia Estatal Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, de conformidade co establecido no artigo 20.3º da Lei 9/2007, do 13 de xuño, de subvencións de Galicia, acreditando este extremo antes da proposta de resolución. No caso de que os beneficiarios non teñan a súa residencia fiscal en territorio español, deberán presentar declaración de que a entidade solicitante se atopa ao días nas súas obrigas tributarias estatais e autonómicas e da Seguridade Social, así como que non ten débedas pendentes coa comunidade autónoma.
Terceira.-Emenda da solicitude.
No suposto de que a solicitude de iniciación non reúna os requisitos exixidos ou a documentación presentada fose incompleta, a Secretaría Xeral de Emigración publicará na páxina web www.galiciaaberta.com a relación de interesados que deberán emendar a súa solicitude, para que no prazo de 15 días corrixan a falta en que incorran ou acheguen os documentos preceptivos, indicando que se non o fixeren, se terán por desistidos das súas peticións, logo de resolución ditada nos termos previstos no artigo 71 na Lei 30/1992, de réxime xurídico das administracións públicas e do procedemento administrativo común.
Cuarta.-Procedemento e criterios de selección.
1. A ordenación e instrución dos procedementos correspondentes ao programa de escolas abertas establecidos nesta resolución corresponderalle á Subdirección Xeral de Centros e Comunidades Galegas. Os expedientes serán avaliados por un órgano colexiado, que emitirá o correspondente informe en que se concrete o resultado da avaliación. O dito órgano colexiado estará formado polo subdirector xeral de Programas Sociais, pola xefa do Servizo de Acción Sociocultural e polo xefe do Servizo de Tramitación de Axudas aos Centros e Comunidades Galegas.
O órgano colexiado avaliará as solicitudes segundo os criterios obxectivos desta resolución.
En caso de empate no resultado das valoracións das solicitudes das distintas modalidades dos programas, decidirá a que primeiro presentase a solicitude no rexistro correspondente.
2. Os criterios de valoración serán os seguintes:
a) A orde de prelación que figure na proposta da entidade galega.
b) En segundo lugar, seleccionaranse aqueles candidatos que non teñan participado en edicións anteriores no programa de obradoiros.
c) Como terceiro criterio terán prioridade aquelas entidades que conten cun maior número de socios.
3. Por cada entidade non poderán participar nos obradoiros deste programa máis de dúas persoas en cada unha das modalidades.
Base quinta.-Resolución.
A resolución que se dite neste procedemento será ditada polo secretario xeral de Emigración e notificada ás entidades galegas solicitantes. Así mesmo, publicarase na páxina web www.galiciaaberta.com a relación dos obradoiros concedidos.
O prazo máximo para resolver será de seis meses, que empezará a contar a partir da publicación desta resolución no Diario Oficial de Galicia. Transcorrido ese prazo sen que se ditasen as resolucións expresas poderán entenderse desestimadas as solicitudes, de acordo co establecido no artigo 44.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
Contra esta resolución caberá interpoñer potestativamente recurso de reposición ante o mesmo órgano, no prazo dun mes a partir do día seguinte ao da publicación, no caso de resolucións expresas, ou no prazo de tres meses contados a partir do día seguinte a aquel en que se entenda producido o acto presunto, no caso de resolucións desestimadas por silencio administrativo, de acordo co previsto na Lei 30/1992, do 26 de novembro.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da publicación, ou no de seis meses no caso de silencio administrativo, de acordo co establecido na Lei 29/1998, do 13 de xullo, da xurisdición contencioso-administrativa.
ANEXO II
Bases para a convocatoria dos obradoiros programados dentro da escolas abertas de especialización (nivel avanzado)
Primeira.-Solicitantes.
Poderán solicitar este programa as entidades galegas que teñan recoñecida a galeguidade ou a condición de centro colaborador, así como aquelas institucións e asociacións sen fins de lucro legalmente constituídas radicadas fóra de Galicia, inscritas no Directorio de Centros Galegos no Mundo da Secretaría Xeral de Emigración, que contribúan a favorecer a difusión e preservación do patrimonio cultural galego no exterior. Poderán obterse os modelos normalizados de solicitude ou información adicional na paxina web galiciaaberta.com.
Non poderán ser beneficiarias as entidades nas cales concorra algunha das prohibicións establecidas nos puntos 2º e 3º do artigo 13 da Lei 38/2003, do 17 de novembro, xeral de subvencións.
As entidades solicitantes de prazas para estes obradoiros incluirán na súa solicitude unha proposta coa persoa que designen para participar nas Escolas Abertas 2008. As persoas propostas deben ser maiores de 18 anos e socias ou colaboradoras das devanditas entidades e responsables de impartir a docencia e o ensino das actividades de gaita ou baile galego dentro da entidade solicitante.
Non poderá participar en cada modalidade de obradoiro máis dunha persoa por entidade galega.
Segunda.-Lugar, prazo de presentación de solicitudes e documentación que hai que presentar.
1. As entidades galegas presentarán as solicitudes, xunto co resto da documentación, na Secretaría Xeral de Emigración (rúa Os Basquiños, 2, 15704 Santiago de Compostela, A Coruña), ou ben en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (entre os que figura a Delegación da Xunta de Galicia en Bos Aires).
2. O prazo de presentación de solicitudes será dun mes contado desde o día seguinte á publicación desta convocatoria no Diario Oficial de Galicia. No caso de que o último día do prazo sexa inhábil, o prazo de presentación de solicitudes rematará o día hábil seguinte.
3. A documentación necesaria para solicitar a participación nas Escolas Abertas 2008 será:
a) Solicitude da entidade segundo o modelo normalizado que aparece no anexo B desta resolución.
b) Certificación por parte da entidade que acredite que o alumno efectivamente é o encargado de impartir a docencia da actividade de gaita galega na devandita entidade.
c) Fotocopia do documento nacional de identidade ou do pasaporte e breve currículo artístico do aspirante: nivel de estudos musicais realizados, actuacións, número de alumnos a que imparte clases, gravacións...
d) No caso do obradoiro de especialización de gaita tradicional galega, o alumno debe enviar, xunto con toda esta documentación, unha gravación en soporte dixital (CD, MP3...) cun tema gravado por el mesmo que non exceda os 4 minutos. O tema estará gravado só con gaita, sen ningún outro instrumento acompañando á gaita solista.
e) No caso do obradoiro de especialización de baile tradicional galego, o alumno debe enviar, xunto con toda esta documentación, unha gravación en vídeo dixital (CD, VCD, DVD...), cunha duración que non exceda os 4 minutos, en que o alumno interprete varios bailes de ritmos ou estilos diferentes (muiñeira, xota, meneo, danza, etc.).
f) Dúas fotografías tamaño carné de cada aspirante.
g) Compromiso do aspirante de impartir os coñecementos no seo da entidade.
h) Declaración de axudas solicitadas ou concedidas por outras administracións ou entes públicos ou privados para a mesma actividade. A obtención desta axuda é compatible con outras para o mesmo fin, sen que en ningún caso a suma das axudas obtidas supere o 100% do custo da actividade.
4. A presentación da solicitude de concesión desta axuda polo interesado comportará a autorización ao órgano xestor para solicitar as certificacións que deba emitir a Axencia Estatal Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, de conformidade co establecido no artigo 20.3º da Lei 9/2007, do 13 de xuño, de subvencións de Galicia, acreditando este extremo antes da proposta de resolución. No caso de que os beneficiarios non teñan a súa residencia fiscal en territorio español deberán presentar declaración de que a entidade solicitante se atopa ao día nas súas obrigas tributarias estatais e autonómicas e da Seguridade Social, así como que non ten débedas pendentes coa comunidade autónoma.
Terceira.-Emenda da solicitude.
No suposto de que a solicitude de iniciación no reúna os requisitos exixidos ou a documentación presentada fose incompleta, a Secretaría Xeral de Emigración publicará na páxina web www.galiciaaberta.com a relación de interesados que deberán emendar a súa solicitude, para que no prazo de 15 días corrixan a falta en que incorran ou acheguen os documentos preceptivos, indicando que se non o fixeran se terán por desistidos das súas peticións, logo de resolución ditada nos termos previstos no artigo 71 na Lei 30/1992, de réxime xurídico das administracións públicas e do procedemento administrativo común.
Cuarta.-Procedemento e criterios de selección.
A ordenación e instrución dos procedementos correspondentes ao programa de escolas abertas establecidos nesta resolución corresponderalle á Subdirección Xeral de Centros e Comunidades Galegas. Os expedientes serán avaliados por un órgano colexiado, que emitirá o correspondente informe en que se concrete o resultado da avaliación. O dito órgano colexiado estará formado polo subdirector xeral de Programas Sociais, pola xefa do Servizo de Acción Sociocultural e polo xefe do Servizo de Tramitación de Axudas aos Centros e Comunidades Galegas. O órgano colexiado avaliará as solicitudes presentadas, asistido por un ou varios especialistas na materia.
A Secretaría Xeral de Emigración avaliará as solicitudes presentadas polas entidades en función da calidade técnica da gravación presentada, en función dos criterios seguintes:
-No caso dos obradoiros de gaita tradicional galega.
a) Afinación (no caso dos obradoiros de gaita tradicional) ata 40 puntos.
b) Rítmica ata 30 puntos.
c) Expresión ata 20 puntos.
d) Estética musical ata 10 puntos.
-No caso dos obradoiros de baile tradicional galego.
a) Expresión ata 30 puntos.
b) Rítmica ata 20 puntos.
c) Estética musical ata 10 puntos.
En caso de empate no resultado das valoracións das solicitudes das distintas modalidades dos programas, decidirá a que primeiro presentase a solicitude no rexistro correspondente.
Base quinta.-Resolución.
A resolución que se dite neste procedemento será ditada polo secretario xeral de Emigración e notificada ás entidades galegas solicitantes. Así mesmo, publicarase na páxina web www.galiciaaberta.com a relación dos obradoiros concedidos.
O prazo máximo para resolver será de seis meses, que empezará a contar a partir da publicación desta resolución no Diario Oficial de Galicia. Transcorrido o dito prazo sen que se ditasen as resolucións expresas, poderán entenderse desestimadas as solicitudes, de acordo co establecido no artigo 44.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
Contra esta resolución caberá interpoñer potestativamente recurso de reposición ante o mesmo órgano, no prazo dun mes a partir do día seguinte ao da publicación, no caso de resolucións expresas, ou no prazo de tres meses contados a partir do día seguinte a aquel en que se entenda producido o acto presunto, no caso de resolucións desestimadas por silencio administrativo, de acordo co previsto na Lei 30/1992, do 26 de novembro.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da publicación, ou no de seis meses no caso de silencio administrativo, de acordo co establecido na Lei 29/1998, do 13 de xullo, da xurisdición contencioso-administrativa.
ANEXO III
Programas dos obradoiros das Escolas Abertas 2008
Escolas abertas de formación (nivel intermedio).
1. Asociacionismo, participación e información xuvenil.
*Bloque 1. Información.
-A situación actual do asociacionismo e a participación da mocidade.
-Centros de información e recursos.
-Centros de recursos xuvenís.
-Presentación do programa de Unión Europea Youth in Action.
*Bloque 2. Participación.
-A participación como ferramenta de cambio social.
-Técnicas de investigación social.
-Deseño de estratexias para o fomento da participación xuvenil.
-Animación sociocultural.
*Bloque 3. Asociacionismo.
-Constitución dunha asociación.
-Planeamento estratéxico.
-Xestión de proxectos (presentación e xustificación).
-Estratexias de financiamento e oportunidades das administracións.
2. Formación do voluntariado social.
*Bloque 1. Formación persoal para o voluntariado.
-Motivacións.
-Actitudes.
-Aptitudes.
-Valores.
-Sentido da responsabilidade.
*Bloque 2. Formación social (perspectiva Galicia-Latinoamérica).
-Realidades e problemas sociais.
-Lexislación social.
-Os servizos sociais de base.
-A acción voluntaria no contexto Galicia-Latinoamérica.
-A sensibilización e a educación da comunidade.
-A denuncia social.
-Diálogo coas administracións.
-Introdución ao traballo con colectivos específicos.
*Bloque 3. Formación práctica ou técnica.
-Análise do contorno.
-Animación da colectividade.
-A participación.
-Técnicas e métodos para a axuda social.
-Planeamento estratéxico e operativo.
-Seguimento e avaliación dos programas.
-Traballo en equipo.
-Dinámicas de grupo.
-Introdución á resolución de conflitos.
-A toma de decisións.
3. Gaita tradicional galega.
-Instrumentos populares de Galicia: coñecemento e identificación xeral.
-A gaita galega: descrición, mantemento e coidados.
-Iniciación á afinación do punteiro. Descrición do pallón. Afinación do ronco e prácticas con el.
-Técnica instrumental básica.
-Interpretación de pezas axeitadas ao nivel do alumno. Pezas de autor de corte tradicional axeitadas ao nivel.
4. Canto popular e percusión.
-Visión global do canto e da percusión en Galicia.
-Os distintos xeitos de tocar e cantar o ritmo da muiñeira, da xota e do valse.
-Os distintos xeitos de tocar agarrados.
-Presentación doutros tipos de percusión relacionándoos co canto.
-Nocións de percusión.
5. Baile tradicional galego.
-Aprendizaxe das técnicas propias do baile tradicional galego.
-Aprendizaxe de diferentes bailes.
-Didáctica do baile tradicional galego (técnicas de ensino).
-Formación complementaria en forma de charlas e análise de material audiovisual.
Escolas abertas de especialización (nivel avanzado).
1. Gaita tradicional galega.
-Afinación da gaita galega e manipulación de todos os seus compoñentes sonoros.
-Técnica aplicada e técnica preventiva do instrumento con exercicios ad hoc.
-Audicións (actuais e históricas) e bibliografía comentadas.
-Breves nocións de todo tipo de percusión galega.
-Traballo específico de repertorio (estética, estilo).
2. Baile tradicional galego.
-Especialización nas técnicas propias do baile tradicional galego.
-Estudo dos diferentes bailes.
-Didáctica do baile tradicional galego (técnicas de ensino).
-Formación complementaria en forma de charlas e análise de material audiovisual.
Santiago de Compostela, 21 de abril de 2008.
Manuel Luis Rodríguez González
Secretario xeral de Emigración
Ver referencia pdf "08300D010P011.PDF"